b'\n_START_ARTICLE_\nJoensuun Uimaseura\n_START_SECTION_\nHistoria\n_START_PARAGRAPH_\nJoensuun Uimaseura ry (JoUS) perustettiin vuonna 1907 Joensuussa. Joensuun Uimaseura on yksi Suomen vanhimmista ja menestyneimmist\xc3\xa4 uimaseuroista. Vuonna 2007 vietettiin seuran 100-vuotisjuhlia, joiden yhteydess\xc3\xa4 julkaistiin seuran 100-vuotisjuhlakirja nimelt\xc3\xa4\xc3\xa4n JoUS - Potkua, vetoa ja volttia._NEWLINE_Suomen Uimaliiton tultua perustetuksi Helsingiss\xc3\xa4 vuonna 1906 ehdotti lyseolainen V\xc3\xa4in\xc3\xb6 Laamanen Woimistelu- ja Urheiluseura Katajalle ajanmukaisen uimahuoneen rakentamista Joensuuhun. Kun my\xc3\xb6s kaupungin valtuusmiehet innostuivat tuosta esityksest\xc3\xa4, niin jo alkukes\xc3\xa4st\xc3\xa4 vuonna 1907 avattiin Lystsuarella (my\xc3\xb6hemmin Ilosaari) kaupungin kustantama, uusi ja kohtuulliset vaatimukset t\xc3\xa4ytt\xc3\xa4v\xc3\xa4 uimala, Ilosaaren uimala. T\xc3\xa4st\xc3\xa4 muodostui Joensuun Uimaseuran alkuaikojen harjoitus- ja kilpailupaikka, mik\xc3\xa4 oli my\xc3\xb6s Joensuun kaupungin t\xc3\xa4rkein uimapaikka aina vuoteen 1969 saakka, jolloin uimahalli valmistui Mehtim\xc3\xa4elle._NEWLINE_Ensi vuosikymmenin\xc3\xa4\xc3\xa4n JoUS:n toiminnan painopiste oli uinnin- ja hengenpelastuksen opetuksessa ja propagoinnissa. Arvioidaan, ett\xc3\xa4 JoUSlaisten pelastaneen jopa yli 100 henkil\xc3\xb6\xc3\xa4 ennen vuotta 1947.\n_START_SECTION_\nToiminta-ajatus\n_START_PARAGRAPH_\nJoensuun Uimaseura ry:n arvot ovat monipuolisuus, liikunnan riemu, yhteistoiminta, turvallinen ymp\xc3\xa4rist\xc3\xb6 sek\xc3\xa4 eettisyys._NEWLINE_Joensuun Uimaseura ry tarjoaa monipuolista ja iloista toimintaa kaikille uintiurheilusta sek\xc3\xa4 vesiliikunnasta kiinnostuneille. Seuran visiona on olla vuonna 2019 huippuseura suomalaisessa uintiurheilussa. Joensuun Uimaseura ry:n organisoimana k\xc3\xa4vi vuoden 2015 aikana viikoittain uimassa 99 kilpauimaria, 70 harrasteuimaria, 198 perheuimaria, 371 uimakoululaista, 7 erityisuimakoululaista, 186 vesirallilaista, 172 aikuisten tekniikka- ja uimakurssilaista, 36 uimahypp\xc3\xa4\xc3\xa4j\xc3\xa4\xc3\xa4 sek\xc3\xa4 59 valmentajaa ja ohjaajaa._NEWLINE_Joensuun Uimaseura ry:n j\xc3\xa4senm\xc3\xa4\xc3\xa4r\xc3\xa4 on 828 (tilanne vuoden 2016 alussa). Seuran puheenjohtajana toimii Veli-Pekka Lepp\xc3\xa4nen. Seuralla on kolme p\xc3\xa4\xc3\xa4toimista ty\xc3\xb6ntekij\xc3\xa4\xc3\xa4, toiminnanjohtaja Marjo Siintomaa-Toljander, p\xc3\xa4\xc3\xa4valmentaja Juha Turunen sek\xc3\xa4 juniorivalmentaja Petra Lonka._NEWLINE_Joensuun Uimaseura on Suomen Uimaliitto ry:n j\xc3\xa4senseura. Joensuun Uimaseura on lis\xc3\xa4ksi Valtakunnallinen liikunta- ja urheiluorganisaatio ry:n eli Valon sinettiseura.  Sinetti my\xc3\xb6nnet\xc3\xa4\xc3\xa4n tunnustuksena laadukkaasta lasten ja nuorten urheiluseuratoiminnasta. Joensuun Uimaseuralle sinetti my\xc3\xb6nnettiin vuonna 2007.\n_START_SECTION_\nUinti ja uimahyppy\n_START_PARAGRAPH_\nHistoriansa aikana Joensuun Uimaseuran uimareista Ritva Koivula edusti Suomea vuoden 1952 Helsingin Olympialaisissa. Rintauimari Iisakki Ratilainen (s. 1986) edusti uintiuransa alkuajan Joensuun Uimaseuraa. Sinnikk\xc3\xa4\xc3\xa4n ja m\xc3\xa4\xc3\xa4r\xc3\xa4tietoisen harjoittelun tuloksena Ratilainen saavutti toistakymment\xc3\xa4 aikuisten SM-mitalia, nuorten Pohjoismaiden mestaruuden, nuorten EM-pronssia, aikuisten EM-edustuksia ja Maailman Cupin finaalipaikkoja. Uimahypp\xc3\xa4\xc3\xa4jist\xc3\xa4 Jesperi Vara (s. 1973) saavutti nuorten SM-kisoissa yhden pronssisen mitalin ja sijoittui aikuisten SM-kisoissa nelj\xc3\xa4 kertaa viiden joukkoon. Vara voitti my\xc3\xb6s Mastersien MM-kisoissa pronssimitalin vuonna 2004. Edell\xc3\xa4 mainittujen lis\xc3\xa4ksi Vara on niitt\xc3\xa4nyt mainetta Salakytt\xc3\xa4 Team -pellehyppyryhm\xc3\xa4ss\xc3\xa4 taiteilijanimell\xc3\xa4 Tri Kaapo H\xc3\xb6nni. Ryhm\xc3\xa4 on esiintynyt elokuvissa, TV-ohjelmissa ja liven\xc3\xa4 ymp\xc3\xa4ri maailmaa._NEWLINE_Joensuun Uimaseuran t\xc3\xa4m\xc3\xa4n hetkisist\xc3\xa4 uimareista k\xc3\xa4rkiuimari on Nea Norismaa (s. 1995), joka on saavuttanut useita nuorten suomenmestaruuksia, nuorten mestaruuden PM-uinneista ja viisi aikuisten Suomen mestaruutta perhosuinnissa. Nuorista uimareista Roope Eiserbeck (s. 1999) sijoittui selk\xc3\xa4uinnissa nuorten suomenmestaruuskilpailuissa pronssille vuonna 2016. Alle 16 -vuotiaissa nuorissa Veeti Ruotula (s. 2001) ja Miiro Vartiainen (s. 2001) ovat sijoittuneet mitaleille ik\xc3\xa4luokkansa suomenmestaruuskilpailuissa._NEWLINE_Joensuun Uimaseuralla on ollut edustus uinnissa 2010-luvulla kaikissa maajoukkueryhmiss\xc3\xa4, Rollomaajoukkueessa (2014 - 2015 Veeti Ruohtula ja Miiro Vartiainen), Ik\xc3\xa4kausimaajoukkueessa eli 12 - 15 -vuotiaissa (2015 - 2016 Veeti Ruohtula), Nuorten maajoukkueessa eli 14 - 18 -vuotiaissa (2012 - 2013 Konsta Naumanen) ja maajoukkueessa (2014 - 2016 Nea Norismaa). 2010 -luvulla Joensuun Uimaseura on saavuttanut SM- ja PM-kisoissa, kun lasketaan nuorten ja aikuisten kisat, yhteens\xc3\xa4 53 mitalia: 23 kultaa, 23 hopeaa ja 7 pronssia._NEWLINE_Joensuun Uimaseuran t\xc3\xa4m\xc3\xa4n hetkisist\xc3\xa4 uimahypp\xc3\xa4\xc3\xa4jist\xc3\xa4 k\xc3\xa4rkihypp\xc3\xa4\xc3\xa4j\xc3\xa4 on Anna Kiviniemi (s. 1992), joka on pitk\xc3\xa4j\xc3\xa4nnitteisen harjoittelun my\xc3\xb6t\xc3\xa4 tasaisesti noussut l\xc3\xa4hemm\xc3\xa4ksi Suomen k\xc3\xa4rke\xc3\xa4 ja h\xc3\xa4nelt\xc3\xa4 on oikeutettua odottaa hyv\xc3\xa4\xc3\xa4kin menestyst\xc3\xa4 l\xc3\xa4hitulevaisuudessa. 2010-luvulla Joensuun Uimaseuran uimahypp\xc3\xa4\xc3\xa4j\xc3\xa4t on saavuttanut SM-kisoissa, kun lasketaan nuorten ja aikuisten kisat, yhteens\xc3\xa4 9 mitalia: 4 kultaa, 3 hopeaa ja 2 pronssia. N\xc3\xa4ist\xc3\xa4 Annika Kekki (s. 1994) saavutti yhteens\xc3\xa4 6 mitalia._NEWLINE_Joensuun Uimaseura ry toimii yhteisty\xc3\xb6seurana Joensuun urheiluakatemiassa. Uinnin valmentajana toimii Juha Turunen. Akatemian valmennukseen osallistui yhdeks\xc3\xa4n uimaria ja yksi uimahypp\xc3\xa4\xc3\xa4j\xc3\xa4 vuoden 2015 aikana._NEWLINE_Joensuun Uimaseura k\xc3\xa4ynnisti yl\xc3\xa4koululaisten aamuharjoitukset aloitettiin huhtikuussa 2015. Yhteens\xc3\xa4 20 yl\xc3\xa4kouluissa opiskelevaa uimaria totutettiin aamuharjoitteluun hankkeen kautta vuonna 2015._NEWLINE_Joensuun Uimaseura j\xc3\xa4rjesti ANNA SEN UIDA 24 tunnin viestiuinnin Vesikossa 6.12.2014. Tapahtumalla ker\xc3\xa4ttiin rahaa 107-vuotiaan seuran toiminnan hyv\xc3\xa4ksi sek\xc3\xa4 Pohjois-Karjalan keskussairaalan lastenosastolle. Viestiuinnin tavoitteena oli uida 107\xc2\xa0km, joka t\xc3\xa4yttyi jo ennen 24 tuntia. Uintiin osallistuivat kaikki valmennusryhm\xc3\xa4t, yhteisty\xc3\xb6kumppaneita sek\xc3\xa4 johtokunnan j\xc3\xa4seni\xc3\xa4.\n_START_SECTION_\nValinnat\n_START_PARAGRAPH_\nOpetus- ja kulttuuriministeri my\xc3\xb6nsi kultaisen ansioristin liikuntakulttuurin ja urheilun parissa ansioituneesta ty\xc3\xb6st\xc3\xa4 uimahypyist\xc3\xa4 vastaavalle Vesa Martikkalalle vuonna 2016._NEWLINE_Pohjois-Karjalan vuoden nuoreksi urheilijaksi valittiin uimari Nea Norismaa vuonna 2015._NEWLINE_Pohjois-Karjalan vuoden valmentajaksi valittiin uintivalmentaja Juha Turunen vuonna 2015 ja Sanna Kolehmainen vuonna 2007._NEWLINE_Seuran johtokunnan j\xc3\xa4senist\xc3\xa4 Ari Mononen valittiin Suomen Uimaliiton hallituksen j\xc3\xa4seneksi kaudelle 2016\xe2\x80\x932019 ja Vesa Martikkala on toiminut Suomen Uimaliiton uimahyppyjen asiantuntijaryhm\xc3\xa4n puheenjohtajana vuoden 2014.\n_START_SECTION_\nHalli\n_START_PARAGRAPH_\nJoensuun Uimaseura harjoittelee Mehtim\xc3\xa4ell\xc3\xa4 sijaitsevassa Virkistysuimala Vesikossa, jossa sijaitsee my\xc3\xb6s seuran toimisto sek\xc3\xa4 Rantakyl\xc3\xa4n uimahallissa. Molemmissa halleissa on 25 metrin allas ja kuusi rataa. Vesikko, joka valmistui toukokuussa 1970 ja jonka laajennus valmistui 1996, toimii Joensuun Uimaseuran kotihallina.\n_START_SECTION_\nInternet ja sosiaalinen media\n_START_PARAGRAPH_\nJoensuun Uimaseura uudisti internet-sivustonsa vuoden 2014 syksyll\xc3\xa4. Sivut l\xc3\xb6ytyv\xc3\xa4t t\xc3\xa4st\xc3\xa4. Joensuun Uimaseura on aktiivinen my\xc3\xb6s sosiaalisessa mediassa, Facebook ja Instagram. Facebookista seuran l\xc3\xb6yt\xc3\xa4\xc3\xa4 nimell\xc3\xa4 Joensuun Uimaseura, Instagramista #annasenuida ja #jous'